РЕШЕНИЕ

№ 7578

София, 04.06.2013

В ИМЕТО НА НАРОДА

Върховният административен съд на Република България - Второ отделение, в съдебно заседание на двадесет и седми май две хиляди и тринадесета година в състав:

	ПРЕДСЕДАТЕЛ:
	НАДЕЖДА ДЖЕЛЕПОВА

	ЧЛЕНОВЕ:
	СВЕТЛАНА ЙОНКОВА

ТАНЯ РАДКОВА


	при секретар 
	Михаела Цветкова 
	и с участието

	на прокурора 
	Симона Попова
	изслуша докладваното

	от съдията
	СВЕТЛАНА ЙОНКОВА
	

	
	
	по адм. дело № 11457/2012. (1)


С решение от 04.07.2012 г. по адм.д.№1094/2012 г. Административен съд София - град е отхвърлил жалбата на Цветко Александров Цветков срещу заповед №РД - 18 - 51/03.11.2011 г. на изпълнителния директор на Агенция по геодезия, картография и кадастър по отношение на имот с идентификатор 04234.6907.220 и записаните в кадастралния регистър за този имот собственици.

Решението се обжалва с касационни жалби от Цветко Александров Цветков и  Лилия Александрова Цветкова. Жалбите са подадени в срок. Жалбоподателите молят решението да бъде отменено поради допуснато нарушение на материалния закон и необоснованост.

Ответниците по касационните жалби - физически лица ги оспорват.

Представителят на Върховната административна прокуратура предлага решението да бъде оставено в сила.

Върховният административен съд обсъди касационните основания и установи следното:

 Със заповед №РД-18-51/03.11.2011 г. на изпълнителния директор на Агенция по геодезия , картография и кадастър е одобрена кадастрална карта и кадастрален регистър на землището на с. Бистрица и район "Панчарево", Столична община. Пред първоинстанционния съд заповедта е оспорена по отношение  кадастралния регистър на имот с идентификатор 04234.6907.220  с твърдение, че е незаконосъобразен поради записването на ответниците по касационните жалби - физически лица като собственици на имота наред с касационните жалбоподатели.

Административен съд София - град е приел, че при одобряването на кадастралната карта и кадастралния регисътр не са допуснати нарушения на административнопроизводствените правила. Съдът е приел, че кадастралния регистър по отношение на оспорения имот е одобрен в съотвествие с изискванията на закона. Като собственици на същия са записани лицата, които са се легитимирали с предвидените от закона документи за собственост, а породения от това спор за материални права не може да бъде разрешен в административното производство.

В кадастралния регистър като собственици  на имот с идентификатор 04234.6907.220  са записани Илия Стоянов Груев, Цветанка Диитрова Терзийска, Йорданка Цветанова Попова, Борис Димитров Попов, Радко Илиев Груев, Димитър Троянов Попов, Йордан Николов Банков, всички въз основа на представен нот. акт за собственост 168, том.Х, дело 2048 от 27.06.1994 г.

Като собственици в кадастралния регистър са записани и жалбоподателите Цветкови по силата на нот. акт №177 от 19.06.1997 г.

Законосъобразно и обосновано Административен съд София - град е приел , че административният оган не е допуснал нарушение на закона.

Данните за собствениците на имотите и другите вещни права, както и за актовете, от които те черпят правата си се набират съгласно чл. 41, ал. 2 ЗКИР. Пред административния орган са представени актове по чл.41, ал. 2, т. 2 във вр. чл. 38, ал.1,т. 3 ЗКИР както от жалбоподателите, така и от ответниците по касационните жалби - физически лица. Законосъобразно те са записани като собственици на процесния имот в кадастралния регистър. Административният оган и съдът в съдебното административно производство не могат да се произнесат по конкуренцията на редовни от външна страна актове, легитимиращи различни лица като собственици на един и същ имот. Това може да стане само по общия граждански ред.

Поддържаното в касационните жалби становище, че в чл. 41, ал. 2 ЗКИР приоритетно са изброени актовете, от които се черпят данните за собствениците на имотите не се подкрепя от закона. Не е предвидено в него, че първостепенно значение за тези данни имат записванията в регистрите към картите и плановете и че те следва да имат предимство пред представените редовни документи за собственост по чл. 38, ал.1, т. 3 ЗКИР. След като данните за собствеността са установени по реда на чл. 41, ал. 2 ЗКИР, административният орган е длъжен да запише в кадастралния регистър лицата, които ги представят, без да може да извърши преценка   дали някои от тях имат предимство  в зависимост от вида на представените данни и документите , които ги установяват, след като те са такива, посочени в чл.41, ал. 2 ЗКИР. Този извод се налага и от разпоредбата на чл. 41, ал. 4 ЗКИР, според който в кадастралния регистър  не се посочват данни за собствениците и носителите на други вещни права, както и за актовете, от които те черпят правата си, когато такива не бъдат установени по реда на ал. 2.

С чл.13, 14, 18, 20, 23 от Наредба №19/2001 г. за контрол и приемане на кадастралната карта и кадастралните регистри е предвиден ред за осъществяване на такъв контрол по време на създаването на кадастралната карта и кадастралните регистри и по време на приемането им. Записването в кадастралния регистър на лицата, които са се легитимирали като собственици на имота по реда на чл. 41, ал. 2 ЗКИР не е нарушение на този ред дори и тогава, когато е налице конкуренция на права..

Заповедта за одобряване на кадастрална карта и кадастрани регистри е индивидуален административен акт. Издаването му не зависи от предварителното  разрешаване на спор за собственост. Не е предвидено в закона задължение за административния орган при конкуренция на права да спре административното производство до разрешаването на гражданския спор. Актът се издава, ако са налице законовите предпоставки за това. В случая записването в кадастралния регистър на лицата, легитимирали се с редовни документи за собственост върху процесния имот е извършено законосъобразно на основание чл. 41, ал. 2 и ал. 4 ЗКИР, независимо от конкуренцията на права.

Законосъобразно и обосновано Административен съд София - град е приел, че не са допуснати процесуални нарушения при издаването на оспорваната заповед. Спазена е предвидената  закона процедура. В тази насока настоящата инстанция споделя напъно изводите на първоинстанционния съд.

Решението на Административен съд София - град е законосъобразно и следва да бъде оставено в сила.

По изложените съображения и на основание чл. 221, ал. 2 АПК, Върховният административен съд

РЕШИ:

ОСТАВЯ В СИЛА решение от 04.07.2012 г. по адм.д.№1094/2012 г. на Административен съд С\офия - град.

Решението е окончателно.

	Вярно с оригинала, 
	ПРЕДСЕДАТЕЛ:
	/п/ Надежда Джелепова

	секретар: 
	ЧЛЕНОВЕ:
	/п/ Светлана Йонкова

/п/ Таня Радкова


С.Й.

